Seun (10) se lyk by verlate plaashuis gekryArgieffoto: Reint Dykema Die Port Alfred-polisie in die Oos-Kaap het ŉ ondersoek van stapel gestuur nadat die liggaam van ŉ tienjarige seun langs ŉ verlate plaashuis gevind is. Die seun is Saterdagoggend vir die laaste keer lewend gesien. Kapt. Mali Govender, polisiewoordvoerder, het Woensdag gesê die seun se liggaam is op die Trikwakawa-plaas in die Seafield-omgewing, noordoos van Port Alfred, gevind. “Die seun het na bewering Vrydag sy huis verlaat en saam met vier ander seuns ŉ tradisionele seremonie op ŉ nabygeleë plaas bygewoon,” het Govender gesê. “Die seuns het glo alkohol gebruik en Saterdagoggend teruggestap huis toe.” Volgens Govender het die seun het by ŉ verlate huis gaan sit om te rus en sy vriende belowe hy sal hulle later volg. Hy het dit egter nooit gedoen nie. Die seun se ouma het Maandag navraag oor hom by die ander seuns gedoen. Hulle het besluit om hom te gaan soek en het hom by die verlate huis waar hulle hom agtergelaat het, aangetref. In dié stadium word daar nie vuilspel vermoed nie. Die polisie doen ŉ geregtelike doodondersoek.